水圈

水圈係指喺一粒行星、微型行星、或者衞星嗰度－包括表面上下－嘅水嘅總體。

根據估計，地球個水圈嘅總容量大約係喺 13.68 億立方公里左右。地球嘅水圈包括嗮佢上面所有嘅水－即係佢表面嗰啲河、湖、同海等嘅水體，仲有地下水以及係喺極地呢啲凍嘅地方以冰嘅型態雪住咗嘅水呀噉。地球上面嘅水當中有 97.5% 左右都係鹹水，得嗰 2.5% 嘅係淡水，而喺呢啲淡水當中，有成 68.9% 嘅係以冰或者雪嘅型態存在嘅，呢啲雪住咗嘅水主要分佈喺極地同埋高山嘅冰川嗰度，又有 30.8% 嘅係以地下水嘅型式存在－即係話地球上面嘅淡水淨係得 0.3% 存在喺湖同河呢啲就手嘅地方。

地球表面大約有 75% 嘅面積俾個海𢫏住咗，呢個面積大約係 3 億 6,100 萬平方公里噉大，而呢個海嘅平均鹽度大約係每公斤海水 35 克鹽左右。地球上面有噉大份嘅面積俾水𢫏住，令到地球又有花名叫「藍色行星」或者「水行星」。

水圈同生命 

水呢種物質對於生命嚟講係不可或缺嘅－多數生物需要飲水先至生存到，而且地球水圈仲幫到地球維持佢個大氣層。早期地球浸大氣層好稀薄，多數係氫同氦，就好似現時嘅水星個大氣層噉，而且早期地球有一個由岩漿組成嘅「海」－環境可以話係極之惡劣，冇已知嘅生物會頂得順呢種環境。打後地球冷卻，呢個過程釋放咗啲氣體同水蒸氣出嚟，而佢上面嗰啲火山活動亦都再釋放多啲氣體同水蒸氣。地球變凍咗，令到啲水蒸氣可以凝結變成雨，落返去地表，外加大氣入面嗰啲二氧化碳溶入去雨水入面，温室效應弱咗，令到大氣層再凍返少少，而地球變得冇噉熱令到水蒸氣再凝結，如是者形成咗一場超級大雨－呢場雨令到地球有咗個由水組成嘅海。呢啲嘢據估計大約發生喺 40 億年前。

地球上第一條生命係喺海入面誕生嘅。呢啲生物唔使唞氧氣，而遲吓等到藍綠藻進化咗出嚟，呢種生物識得將二氧化碳轉化做嘢食同氧氣－地球個大氣嘅氧含量就噉開始咗升，令到需要靠唞氧氣嚟生存嘅現代生物能夠進化出嚟。

水循環 

水循環指水係噉由一個狀態變成第個狀態嘅轉化過程。喺地球嘅環境入面，水有得以好多種形態存在，好似係大氣入面嘅濕氣、小溪、海、河、湖、地下水、地底嘅帶水層、冰山、同埋潮濕泥土入面嘅水氣呀噉，而水會以由以鐘頭計至成世紀長嘅週期嚟喺呢啲形態之間循環變換。令到呢啲轉化過程進行嘅主要係太陽同埋地心吸力。

據估計，地球每年循環嘅水有大約 577,000 立方公里噉多。呢啲水係由海嘅表面－502,800 立方公里－或者陸地－74,200 立方公里－蒸發走嘅，而同量嘅水會以降水嘅形式跌返落去地球嘅表面，當中大約 458,000 立方公里嘅跌返落海，119,000 公里嘅跌返落陸地－呢個差異表示陸地由降水嗰度攞到嘅水量多過佢蒸發嘅水量－119,000 - 74,200 = 每年 44,800 立方公里，但係陸地上面嗰啲河道－每年 42,700 立方公里－同地下水－每年 2,100 立方公里－會流失啲水落海。所以總括嚟講，地球水圈各部份嘅水量比例大致上係處於平穩狀態嘅。

據估計，海水要完全換一次大約需要 2,500 年嘅時間，而冰入面嘅水完全換一次就要 10,000 年，深嘅地下水同山上面嘅冰川就要 1,500 年，而湖要 17 年，河就淨係使 16 日。

南非裔科普作家 Marq de Villiers 形容水圈係由水組成嘅一個封閉系統，好複雜而且佢入面嘅各部份互相依賴，同埋「望落似係特登整出嚟支撐生命嘅噉」。de Villiers 指出，冇證據說明水會蒸發走去太空，所以喺地球上嘅水嘅總量應該由好耐之前經已冇乜點樣變過－水可以俾人污染或者濫用，但係唔會多咗或者少咗。

蒸發散 

水有好多途徑可以蒸發上天，而蒸發咗嘅水跟手會以雨或者雪等嘅降水落返去地球表面。地球上嘅水蒸發多數都係發生喺海嗰度嘅，又有啲水份會直接噉由冰同雪嗰度蒸發，而發散就係指水由啲樹上面嗰啲好細嘅窿蒸發走。蒸發、昇華、同發散嘅過程喺水學入面俾人合稱做蒸發散。

水
 水學
 生命
 地球
 生物圈
 岩石圈
 大氣圈
 水資源

攷 

類:生態學
類:地球科學